b"\n_START_ARTICLE_\nMas Hostalot\n_START_SECTION_\nDescripci\xc3\xb3\n_START_PARAGRAPH_\nMasia de petites dimensions, de planta rectangular, coberta a dues vessants i amb el carener perpendicular a la fa\xc3\xa7ana, orientada a migdia. Consta de planta baixa i primer pis. La fa\xc3\xa7ana presenta un portal rectangular amb llinda datada i petites finestres._NEWLINE_A la part dreta s'hi adossa un cos amb coberta a una vessant i el portal rectangular amb llinda de fusta._NEWLINE_\xc3\x89s constru\xc3\xafda amb pedra sense polir, els carreus dels escaires i llindes s\xc3\xb3n de pedra picada.\n_START_SECTION_\nHist\xc3\xb2ria\n_START_PARAGRAPH_\nL'Hostalot fou un antic hostal, posada dels carreters que anaven de Vic a Olot. Es troba al peu de l'antic cam\xc3\xad ral que comunicava les dues poblacions i entr\xc3\xa0 en una \xc3\xa8poca pr\xc3\xb2spera des del moment en qu\xc3\xa8 el Grau (tamb\xc3\xa9 Hostal) va tancar._NEWLINE_El mas conserva la data de 1831 a la llinda del portal."